ทีวีไดเร็คผนึก‘วิชัย’ลุยขายของ
ทีวีไดเร็ค จับมือ CTH ของ วิชัย ทองแตง ตั้งบริษัททำทีวีโฮมช็อปปิ้งขายสินค้าผ่านเคเบิ้ลทีวี 24 ชั่วโมง
29 พ.ค. 2556

ทีวีไดเร็ค จับมือ CTH ของ วิชัย ทองแตง ตั้งบริษัททำทีวีโฮมช็อปปิ้งขายสินค้าผ่านเคเบิ้ลทีวี 24 ชั่วโมง
นายทรงพล ชัญมาตรกิจ ประธานเจ้าหน้าที่บริหาร บริษัท ทีวี ไดเร็ค (TVD) เปิดเผยว่า บริษัทได้บรรลุข้อตกลงร่วมทุนกับ บริษัท เคเบิล ไทย โฮลดิ้ง (CTH) ซึ่งเป็นผู้ให้บริการเคเบิ้ลทีวีที่มีเครือข่ายการให้บริการครอบคลุมพื้นที่ทั่วประเทศ มีนายวิชัย ทองแตง เป็นประธานกรรมการ คาดว่าจะเริ่มธุรกิจและสร้างรายได้ตั้งแต่ครึ่งหลังของปีนี้เป็นต้นไป
การร่วมลงทุนครั้งนี้ จะมีการจัดตั้งบริษัทขึ้นใหม่ โดยทาง TVD จะถือหุ้นในสัดส่วน 40% และ CTH ถือหุ้น 60% ของทุนจดทะเบียน 100 ล้านบาท เพื่อดำเนินธุรกิจทีวีโฮมช็อปปิ้ง ผ่านโครงข่ายของ CTH ซึ่งดำเนินการออกอากาศเคเบิ้ลทีวีทั่วประเทศไทย ตลอด 24 ชั่วโมง 
“การร่วมทุนครั้งนี้นับเป็นก้าวย่างที่สำคัญอีกก้าวหนึ่งของ TVD และสอดคล้องกับยุทธศาสตร์การเติบโต โดยการเพิ่มช่องทางการขายทุกช่องทางทั้งสถานีเก่าและใหม่” นายทรงพล กล่าว
TVD และ CTH ได้เล็งเห็นว่าธุรกิจโฮมช็อปปิ้งทางทีวีในประเทศไทยมีโอกาสขยายตัวได้อีกมาก ซึ่งจะเห็นได้จากตลาดต่างประเทศ เช่น ประเทศญี่ปุ่น ที่มีมูลค่าตลาดสูงถึงประมาณ 6 แสนล้านบาท และประเทศเกาหลีใต้ มีมูลค่าตลาดประมาณ 3 แสนล้านบาท ส่วนประเทศไทยคาดว่ามูลค่าตลาดปีนี้จะอยู่ที่ประมาณ 1 หมื่นล้านบาท
“การตั้งบริษัทร่วมกับ CTH ครั้งนี้ สะท้อนให้เห็นว่าเราเอาจริงเอาจังกับแผนยุทธศาสตร์ 5 ปี (25562560) โดยเร่งดำเนินการตามแผนงานทั้ง 4 ด้าน คือ เสริมสร้างรายได้อย่างหลากหลายและต่อเนื่อง เสริมสร้างความแข็งแกร่งของฐานะการเงินและการจัดหาแหล่งเงินทุน เสริมสร้างความยั่งยืน และสร้างการเติบโตโดยการร่วมลงทุนกับพันธมิตรและการรวมกิจการ 
“แผนยุทธศาสตร์ทำให้ยอดขายโตเฉลี่ยปีละ 20% และกำไรสุทธิจะขยายตัวเฉลี่ย 4.8% จากลูกค้าจำนวน 2.1 ล้านคน จะเพิ่มเป็น 5 ล้านคน และยอดขาย 2,666 ล้านบาท ก็จะเพิ่มเป็น 5,555 ล้านบาท” นายทรงพล กล่าว
ด้านที่ประชุมวิสามัญผู้ถือหุ้นเมื่อวันที่ 28 พ.ค.ที่ผ่านมา ผู้ถือหุ้นมีมติอนุมัติให้บริษัทเพิ่มทุนจดทะเบียน จำนวน 94 ล้านหุ้น ขายผู้ถือหุ้นเดิม 4 ต่อ 1 ราคาหุ้นละ 4.5 บาท และออกหุ้นอีก 23.5 ล้านหุ้น เพื่อรองรับใบสำคัญแสดงสิทธิซื้อหุ้น (วอร์แรนต์) ที่แจกให้กับผู้ซื้อหุ้น